text: Direktør: Sygdom truer svineeksporten
  04 marts 2014 kl. 09.20
  Fundet af et tysk vildsvin med smittefarlig sygdom kan få store konsekvenser for dansk svineeksport.
  Dansk svinetransport er i fare for at miste milliarder. Det frygter direktøren for Danske Svineproducenter, Hans Aarestrup, efter at virussen Aujeszkys sygdom er fundet hos et vildsvin i Slesvig-Holsten.
  Videncenter for Svineproduktion vurderer, at sygdommen kan brede sig til Danmark. Men man mener også, at risikoen ikke er stor.
  Det beroliger dog ikke Hans Aarestrup. Han mener, det vil koste dyrt for tilliden til de danske svineprodukter, selv hvis raske vildsvin bevæger sig nord for den tyske grænse:
  -Så vil der gå lang tid, før vi kan overbevise eksportmarkederne om, at vi ikke længere har en sygdom. Så det er ikke så meget risikoen for, at vildsvinet slæber sygdom ind, som problemet med at vi ikke kan argumentere for, at vi ikke længere har sygdom, hvis vi har en vild population af vildsvin, siger Hans Aarestrup til TV SYD.
  Direktøren foreslår et vildthegn på tværs af Jylland.
  - Vi er nødt til at gøre, hvad vi kan. Det er 65.000 kr. i minuttet, vi eksporterer svin og svinekød for.
  De danske svineproducenter eksporterer svin for 100 millioner kroner om dagen.
  